Мәктәпкә әҙерлек төркөмөндә телмәр үҫтереү эшмәкәрлеге.

Тема: Ҡаҙ майында әҙерләнгән милли ризыҡтар: сәксәк, бауырһаҡ, ҡоймаҡ.

Маҡсат: Башҡорт халҡының милли ризыҡтары менән таныштырыу.

Бурыстар: 
1) тыуған ергә һөйөү тәрбиәләү;

2) милли ризыҡтарға ҡарата ҡыҙыҡһыныу уятыу;

3) сәксәк бешереү ысулдары менән таныштырыу;

4) әүәләү алымдарын нығытыу; ике ус араһында әүәләү, һуҙыу, өлөштәрҙе тоташтырыу, өлөштәр тоташҡан урынды ҡыҫып нығытыу, һыпырыу;
5) фигураларҙың үлсәмен ҡабатлау.

Һуҙлек эше: ҡаҙ майы, табағас, сүперә, күперә, ҡунаҡсыл.

Алдан эшләнгән эш: Ҡаҙ өмәһе тураһында һөйләшеү; Р. Ураҡсинаның «Өмә-өмә өмәләр...» шиғырын уҡыу.

Йыһазландырыу: бауырһаҡ, сәксәк, ҡоймаҡ, тәрилкә менән он, туҡмас таяҡтар, алъяпҡыс, яулыҡ, таба, ҡаҙ майы, табағас.

Дәрес барышы:

Май шыжлаған тауыш ишетелә.

· Ниндәй тауыш ул, малайҙар, ҡыҙҙар? Ә хәҙер, беҙ уны белербеҙ. Мин һеҙҙе бөгөн Мерәҫ ауылында йәшәгән милли ризыҡтарҙы бөтә күңел йылыһын биреп әҙерләгән Таңһылыу инәйгә ҡунаҡҡа саҡырам.

· Ә һеҙ, ниндәй милли ризыҡтар беләһегеҙ? (бәлеш, ваҡ бәлеш, бишбармаҡ, ҡорот, эремсек)

· Беҙ килеүгә ул минең иң яратҡан ризығымды бешерергә әҙерләнә, ә беҙ уға булышырбыҙ. Кем белә ул нимә икән? Йомаҡты иғтибар менән тыңлағыҙ әле. 

Уңғандар сисһен йомаҡ.
Ялҡауҙарҙың эше юҡ.

Әүәләнем бер килке.

Йәйҙем йюоҡарып китте.

Шаҡмаҡлап ҡырҡтым уны.

Нимә була? Әйт шуны.

(сәксәк)

Дөрөҫ, ҡыҙҙар-малайҙар, без Таңһылыу инәйгә сәксәк бешерергә булышырбыҙ. Ә хәҙер ҡуҙғалдыҡ. ( Көй аҙағында ширма асыла, Таңһылыу инәй ҡаршы ала)

· Һай уңғандарым, бик ваҡытлы килеп еттегеҙ. Ҡаҙ майымды иретеп бөтөп кенә тора инем.
· Бына был тауышты беҙ бит ишеткән инек, Таңһылыу инәйҙең ҡаҙ майы шулай тауыш сығарып ирей икән.
· Таңһылыу инәй: Ҡаҙҙарым быйыл да бик һимеҙ булды, эс майынан бына сүлмәк тултырып май иреттем. Хәҙер шул майҙа тәмле сәксәк бешерәйек инде.

Бармаҡ уйыны:

Тәмле сәй эсәм тиһәң,

Йәймәне тигеҙ һин йәй.

Сәйнүк, ҡалаҡ, сынаяҡ сығар,

Таҙа соҡорға сәй һал.

· Ондан ниндәй ризыҡтар әҙерләнә? Нимәләр бешереп була? (торт, икмәк, һалма, май икмәк, сөсө икмәк һ. б.)

· Әйе. Ондан бик күп ризыҡтар әҙерләп була. Ә хәҙер күрһәтәйек әле нисек ондан ҡамыр баҫалар?
Ял минуты «Ҡамыр баҫам»:

· Күрһәт әле, дуҫҡайым, нисек ондо иләйҙәр

· Нисек һыуҙы ҡоялар?
· Нисек тоҙҙо һалалар?
· Нисек ҡамыр баҫалар?
· Нисек ҡамыр йәйәләр?
· Бына беҙ ҡамыр баҫырға өйрәндек. Ә хәҙер сәксәк бешерәйек бергәләп.

(Алъяпҡыс кейеү, башҡа яулыҡты бәйләү, ҡулдарҙы йыуыу, өҫтәл артына барыу)

· Балалар өҫтәлдәге ҡамырҙы алығыҙ. Ул ниндәй төҫтә?
· Дөрөҫ. Ә хәҙер ҡамырҙы йәбешмәһен өсөн онға манып алабыҙ. Туҡмас таяҡ менән ҡамырҙы йәйәбеҙ.

· Таҫмалар ҡырҡабыҙ, шаҡмаҡлап ҡырҡабыҙ, ҡулда әүәләйбеҙ, бер тигеҙ үлсәмдә әҙерләйбеҙ.

· «Күмәкләгән яу ҡайтарған» мәҡәле бар, бына беҙҙең сәксәктәребеҙ әҙер.

· Хәҙер инде мин ҡаҙ майында сәксәктәрҙе бешерәйем.

· Бына ошолай итеп ҡаҙ майында тағы ла ниндәй ризыҡтар бешереп була? (ҡоймаҡ, бауырһаҡ)
· Ә хәҙер ҡоймаҡ формаһында түңәрәккә баҫайыҡ әле. Илсиә беҙгә ҡоймаҡ тураһында шиғыр һөйләп ишеттерә.

Ҡаҙ майында һәр көн иртән,

Ҡоймаҡтар бешерәбеҙ.

Ҡоймаҡ бит ул затлы ризыҡ

Иҫегеҙгә төшөрәбеҙ.

Күпсеп тора сүперә

Бында ҡоймаҡ күперә

Мейестә бейей табалар

Табағасҡа ҡабалар.

Бешкән ҡоймаҡ – тулған ай

Ашағас, йоттом телем.

· Һеҙҙең әсәй-өләсәйҙәрегеҙ ҡоймаҡ ҡоямы? (яуаптар)

· Элек мейестә табаны бына ошо табағасҡа эләктереп ҡойғандар. Ә хәҙер беҙ газ плитәһе өҫтөндә генә, шулай уҡ табаға “Йә” тигәнсе ҡойоп алабыҙ. (табағас һүҙен әйттереү)

· Һеҙ шиғырҙа “затлы” һүҙен ишеттегеҙ. Ул “иң тәмле”, “ҡиммәтле” мәғәнәһендә! Ҡоймаҡ, бауырһаҡ, сәксәкте ҡәҙерле ҡунаҡтарға, байрамға, туй мәжлестәренә генә әҙерләгәндәр борон.
· Ә хәҙер Нәзирә бауырһаҡ тураһында шиғырын һөйләр.

Ҡабарҙы әсе ҡамыр,

Тиҙерәк баҫ йә тамыр!

Өҙөп алдым бер йомғаҡ

Нимә бешерәм? – йомаҡ.

Аҡ сәтләүек – тышы юҡ.

Ваҡ сәтләүек – төшө юҡ.

Ҡаҙ майында ҡамырым,

Их бешһә, бер ҡабырмын!

Эшем бөттө бит бер саҡ...

Бауырһағым бер табаҡ.

· Бына сәксәктәрем дә әҙер. Төркөмөгөҙгә ҡайтҡас сәй эсерһегеҙ.

· Балалар беҙ бөгөн Таңһылыу инәйгә ниндәй ризыҡ бешерергә булыштыҡ? (сәксәк)

· Ҡаҙ майында тағы ла ниндәй ризыҡтар бешереп була? (ҡоймаҡ, бауырһаҡ)

· Әйе, дөрөҫ. Ә хәҙер Таңһылыу инәйгә рәхмәт әйтеп, һаубуллашайыҡ. Төркөмөбөҙгә ҡайтайыҡ.

